Tollubekdunol (Artiodactyla)

**Tollubekdunol (Artiodactyla)** tir tan moukolaf veem (&nbsp;*Mammalia* pula&nbsp;).

Gan Owen bak 1848 taneon zo pimtayar.

## Pimtara
### Pulara
Veem dem vitodakiraf moukol. Tollubekdunol gu inya dem gelt ton tolokafa ota zo adalar. Veem gu baroy volveyveem zo pular : *Tylopoda* (&nbsp;Cwol (Camelidae)), is *Suina* (&nbsp;Wafibol (Suidae) is Stukol (Tayassuidae) is Troskol (Hippopotamidae)) is *Ruminantia* (&nbsp;Nefasatol (Tragulidae) is Kinzol (Antilocapridae) is Kustrol (Giraffidae) is Jaftol (Bovidae) is Wocol (Cervidae) is Nefasesatol (Moschidae)).

### Irubaxo
Beka loa katca tid xantafa gu Afrika, dunol ke bat veem koe Amerika is Europa is Asia dere krulded, voxen meka katca tir vey Australia. Veem gan Owen bak 1847 taneatomon zo vayayar ise vas 68 oxi dem 154 katca is 842 amidafa apta ruldar.

### Kira
Kot veemolk va vitodeem ke bareaf gelt isu balemeaf sokaltogir. Ambik va aluboy gelt diyir ; bak towara taneaf gelt en al griawir isen toleaf gelt isu alubeaf ton dre yoltkirafe gu varza ableyed, i ton varza ticefa loon dam gelt altogin gan sulem. Gubeon mila varza va koni aptafi fli gimeaskir vaxeda tatcer da sulem koe diblaxo vanludevawer. Kot ke toloy altogin geltap (&nbsp;bareaf isu balemeaf&nbsp;) tir dem arteon tanoya kriza ; numon kota inia va toloya solwifa kriza sodir. Troskol va balemoy millumaf gelt, batcoba tir to tanaf tod ke tollubekdunoleem.

Talgeem ke tollubekdunol abicote tir : gubeon is cugtode, meka sebada isu ticef myast krulder. Ta rojura kev tcabanes sulem, tollubekdunol va kalie is pesteem nelkon zinular. Loe katcolkye va nola sodid voxen sina bak doaliera kev kevlik ta olgalicura va sulemya moekote zanudad.

### Nazbalkera
Jontik katcolk vanmiae lospa giblid, dem konaka sulemya sotre tanoye sulemye. Oc arti ocaga amidafa kare katca koblid aze gan gadikya tuzeitasa va kolospara trumon zo gaad ise zo rojud.

### Malestura
Tollubekdunol va ruxa cugote gimalestud, vaxe wafibolaf yasik dere estus va ato is perakam is lesko is povi. Ta lodrikafa logara va ruxator, *Ruminantia* volveyveemolk bak intafa towara va uvoona dem balemoy amidaf ucom al voner lize kot ucom va aptafi fli soksuber.

## Vexala dem yaseem
Sedme ***Mammal Species of the World*** (siatos ke 2005), bat veem vas 10 yasa ruldar :

*Suina* :
* *[[Wafibol (Suidae)]]* (Gray, 1821)
* *[[Stukol (Tayassuidae)]]* (Palmer, 1897)
* *[[Troskol (Hippopotamidae)]]* (Gray, 1821)
*Tylopoda* :
* *[[Cwol (Camelidae)]]* (Gray, 1821)
*Ruminantia* :
* *[[Nefasatol (Tragulidae)]]* (Milne-Edwards, 1864)
* *[[Nefasesatol (Moschidae)]]* (Gray, 1821)
* *[[Wocol (Cervidae)]]* (Goldfuss, 1820)
* *[[Kinzol (Antilocapridae)]]* (Gray, 1866)
* *[[Kustrol (Giraffidae)]]* (Gray, 1821)
* *[[Jaftol (Bovidae)]]* (Gray, 1821)

## Pulasa vuestexa is klita

* (en) vuest- : Mammal Species of the World (v- 3, 2005) : *ARTIODACTYLA* (Owen, 1848)
* (en) vuest- : CITES : *ARTIODACTYLA*
* (en) vuest- : UICN : veem *ARTIODACTYLA* (Owen, 1848)
* (en, fr) vuest- : ITIS : *ARTIODACTYLA* (Owen, 1848)
* (en) vuest- : Tree of Life Web Project : *ARTIODACTYLA*
* (en) vuest- : Catalogue of Life : *ARTIODACTYLA* (Owen, 1848)
* (en) vuest- : Paleobiology Database : *ARTIODACTYLA* (Owen, 1848)
* (en) vuest- : Animal Diversity Web : *ARTIODACTYLA*
* (en) vuest- : NCBI : *ARTIODACTYLA*
#### Ara vuestexa
* *Tollubekdunol (Artiodactyla)* dene Wikispecies


## Kotavafa vuestesa klita
* Kotava winugaf moukolaf ravlemak (Kotava, Latinava, 2019)